Návrh na použitie štátnych finančných aktív na splatenie majetkovej účasti Slovenskej republiky v Európskom mechanizme pre stabilitu 
1. Úvod 
Európsky stabilizačný mechanizmus (ďalej len „EMS“) tvorí súčasť druhej vlny balíka opatrení určených na poskytovanie pomoci členským štátom eurozóny ocitávajúcich sa vo vážnych finančných problémoch s cieľom zabezpečiť stabilitu eurozóny samotnej. EMS je nasledovníkom Európskeho finančného stabilizačného mechanizmu (ďalej aj „EFSF“) v poskytovaní stabilizačnej pomoci, a to z dôvodu, že EFSF bol vytvorený na dobu určitú, t. j. iba do júna 2013, pričom od tohto dátumu už nebude poskytovať finančnú pomoc a fungovať bude iba ako administrátor už vyplatenej finančnej pomoci. 

Majetková účasť Slovenskej republiky v EMS bola schválená ratifikáciou Zmluvy, ktorou sa zriaďuje EMS
 (ďalej len „Zmluva“) a realizácia zmluvných záväzkov, ktoré Slovenskej republike vyplývajú, sa riadi zákonom č. 296/2012 Z. z. o Európskom mechanizme pre stabilitu a o doplnení niektorých zákonov. 
2. Štruktúra základného imania EMS
Základné imanie EMS v sume 700 mld. eur (z toho podiel SR: 5,786 mld. eur) je štruktúrované nasledovne:

· 80 mld. eur vo forme splatených akcií (z toho podiel SR: 659,2 mil. eur) 
· 620 mld. eur vo forme akcií splatných na vyzvanie (z toho podiel SR: 5,109 mld. eur). 

Základné imanie vo forme splatených akcií

Splácanie majetkovej účasti bolo pôvodne rozdelené na obdobie piatich rokov s tým, že v každom roku mala Slovenská republika postupne uhradiť 131,84 mil. eur. Na rokovaní Eurogroup Working Group, ktoré sa konalo dňa 29. februára 2012, bol navrhnutý postup zrýchleného splácania základného imania v súlade so Zmluvou. Na základe tejto politickej dohody Slovenská republika splatí svoj podiel na základnom imaní v zrýchlenej forme nasledovne:

· prvá a druhá splátka (každá splátka po 131,84 mil. eur, spolu v sume 263,68 mil. eur) bude uhradená riadne po nadobudnutí platnosti Zmluvy
 (do 12. októbra 2012),
· tretia a štvrtá splátka bude uhradená v prvej polovici roku 2013 (spolu v sume 263,68 mil. eur) a 
· posledná splátka vo výške 131,84 mil. eur bude uhradená v prvom polroku 2014.

Základné imanie vo forme akcií splatných na vyzvanie

Slovenská republika sa ratifikáciou Zmluvy, ktorou sa zriaďuje EMS zaviazala, že v prípade, ak:

· úroveň splateného imania klesne pod schválených 80 mld. eur absorbovaním strát EMS, Správna rada EMS vyzve akcionárov EMS na jeho splatenie jednoduchou väčšinou. Tento proces sa týka iba poklesu splateného imania pod úroveň schváleného zaplateného imania, ktorý by mal v prípade jeho nedoplnenia za následok stratu „AAA“ ratingu EMS. 
· je potrebné zabrániť omeškaniu EMS v platení povinností voči svojim veriteľom, má generálny riaditeľ EMS právo vyzvať na úhradu upísaného základného imania prostredníctvom výzvy. Členovia EMS sú takúto výzvu na úhradu príspevku povinní splatiť do siedmich dní od doručenia výzvy generálneho riaditeľa.

V obidvom vyššie uvedených prípadoch však súčet výziev Správnej rady EMS a/alebo generálneho riaditeľa EMS nemôže presiahnuť sumu základného imania splatného na vyzvanie, t.j. v prípade Slovenskej republiky sumu 5,109 mld. eur. Navyše, v prípade úhrady strát EMS platí v zmysle Zmluvy, že sa straty budú kryť najskôr prostredníctvom rezervného fondu, následne  splateným imaním a až nakoniec môže EMM vyzvať členské štáty EMS na úhradu potrebného objemu kapitálu na vyzvanie.
3. Mechanizmus úhrady základného imania

Dňa 13. septembra 2012 sa členovia EMS v rámci zasadnutia Eurogroup dohodli, že prvé dve splátky budú splatené súčasne jednou platbou. V prípade Slovenskej republiky ide o sumu 263,68 mil. eur.

Majetkovú účasť štátu možno nadobudnúť len použitím štátnych finančných aktív. To akým spôsobom dôjde k tvorbe, resp. nadobudnutiu štátnych finančných aktív nie je rozhodujúce. 

V najnovšej nepriamej novele zákona o štátnom dlhu a štátnych zárukách sa v rámci  § 4 ods. 3 rozšírila možnosť zvýšenia objemu zdrojov financovania štátneho dlhu v príslušnom rozpočtovom roku, ak je potrebné zo strany Slovenskej republiky splatiť základné imania v subjektoch založených na zabezpečenie finančnej stability eurozóny. Toto nové paragrafové znenie umožňuje Ministerstvu financií SR, zastúpenému Agentúrou pre riadenie dlhu a likvidity, zabezpečiť potrebné peňažné prostriedky a zvýšiť tak stav štátnych finančných aktív, z ktorých bude zabezpečená úhrada splátok základného imania v EMS.
Na splátky základného imania v EMS budú použité finančné prostriedky získané prostredníctvom emisie štátnych cenných papierov, ktoré tvoria súčasť štátnych finančných aktív.
Napriek tomu, že samotná splátka základného imania nemá vplyv na deficit verejných financií, zvýšenie objemu zdrojov financovania štátneho dlhu bude mať negatívny vplyv na výšku maastrichtského dlhu.  
Z toho dôvodu Ministerstvo financií SR navrhuje, aby o mandáte na použitie týchto finančných prostriedkov rozhodla vláda SR formou priloženého uznesenia.
� Zmluva, ktorou sa zriaďuje EMS bola schválená Národnou radou SR uznesením č. 48  zo dňa 22. júna 2012. V Zbierke zákonov bola uverejnená Oznámením MZV SR č. 295/2012.


� Podľa článku 41 (1) Zmluvy sú členovia povinní uhradiť prvú a druhú splátku najneskôr do 15 dní odo dňa nadobudnutia platnosti Zmluvy (15-dňová lehota je maximálna doba do kedy sú členovia ESM povinní splatiť tieto splátky). Nemecko k Zmluve pristúpilo 27. septembra 2012 (tento dátum je zhodný s nadobudnutím účinnosti Zmluvy) a Zmluva nadobudla platnosť 28. septembra 2012. Termín uhradenia prvých dvoch splátok sa viaže na nadobudnutie platnosti Zmluvy. 

